Source: https://maailm.postimees.ee/6800877/hispaania-kohus-valjastas-puigdemonti-kohta-uue-vahistamisorderi
Timestamp: 2020-01-27 19:50:21+00:00
Document Index: 552460

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ']

Hispaania kohus väljastas Puigdemonti kohta uue vahistamisorderi - Maailm - Postimees.ee
Hispaania kohus väljastas Puigdemonti kohta uue vahistamisorderi
Endine Kataloonia president Carles Puigdemont.
Hispaania kohus väljastas Belgiasse põgenenud Kataloonia endise presidendi Carles Puigdemonti kohta uue rahvusvahelise vahistamisorderi.
2017. aasta iseseisvuspüüete järel juurdluse eest Belgiasse põgenenud endise Kataloonia presidendi Carles Puigdemonti kohta väljastati uus rahvusvaheline vahistamisorder, teatas täna Hispaania kohus.
Puigdemont põgenes Hispaaniast pärast Madridi poolt ära keelatud Kataloonia iseseisvusreferendumit ning sellele järgnenud iseseisvuse väljakuulutamist 27. oktoobril 2017. aastal.
Seekordses vahistamiskäsus Puigdemonti suhtes loobus selle välja andnud kohtunik mässusüüdistusest, asendades selle süüdistusega mässule õhutamises.
Mässule õhutamise ja avalike fondide väärkasutamise eest määratud vahistamisorder väljastati pärast seda, kui Hispaania ülemkohus oli määranud 12 Kataloonia iseseisvusliikumise juhile vanglakaristuse.
Hispaania ülemkohus mõistis täna üheksale Kataloonia iseseisvuslaste juhile mässu õhutamise ja riigi raha väärkasutamise eest 9–13 aasta pikkused vanglakaristused.
«Ülemkohus mõistab Oriol Junquerase mässu õhutamise ja riigi raha väärkasutamise eest 13 aastaks vangi,» teatas kohus, mõistes kolmele endisele regionaalministrile 12-aastase vangistuse.
Kataloonia parlamendi endine spiiker Carme Forcadell mõisteti vangi 11,5 aastaks, kaks mõjukat kodanikuliikumise juhti Jordi Sànchez ja Jordi Cuixhart said mõlemad üheksa-aastase vangistuse. Kolm kohtualust pääsesid trahviga.
«Ütleme neile, keda ajendab üksnes soov halba teha, et tänasega ei ole miski lõppenud, te ei ole võitnud, me tuleme tagasi veelgi tugevamatena. Me tuleme tagasi ja võidame,» ütles Junqueras vanglast poolehoidjatele saadetud kirjas, mille avaldas tema erakond ERC.
Kataloonia endine president Carles Puigdemont nimetas Hispaania ülemkohtu määratud vanglakaristusi röögatuiks.
«Kokku sada aastat. Röögatu. Olen rohkem kui kunagi varem teie ja teie peredega. On aeg reageerida,» kirjutas kaks aastat tagasi kohtumõistmise eest Belgiasse põgenenud Puigdemont Twitteris.
Hispaania peaminister Pedro Sánchez ütles pärast 12 Kataloonia separatistide liidri süüdimõistvat otsust, et on aeg keerata Kataloonia ja keskvõimu suhetes uus lehekülg.
«Mitte keegi ei seisa seadusest kõrgemal. Demokraatias, nagu meil siin Hispaanias, ei anta kedagi kohtu alla tema ideede pärast, vaid seaduses kuritegelikuna sätestatud käitumise eest,» ütles Sánchez.
«Tänane otsus kinnitab lüüasaamist liikumisele, mis ei suutnud saavutada sisemist toetust ega rahvusvaheliselt tunnustust,» rõhutas ta.
«Pärast ülemkohtu tänast otsust peame keerama uue lehekülje, mille aluseks on rahumeelne kooseksisteerimine Kataloonias dialoogi. Võime avada uue peatüki, milles tänapäevane, pluralistlik ja salliv Kataloonia võtab oma õiguspärase koha Hispaania koosseisus,» lisas peaminister.